
           Taxa de salubrizare se plăteşte pentru producerea de deşeuri menajere (generate de populație)  şi asimilabile (agenți economici, instituții) pe raza comunei  Malovăț.
Persoanele fizice care deţin locuinţe pe raza comunei Malovăț, persoanele fizice autorizate, întreprinderile familiale, întreprinderile individuale care au sediul, punct de lucru, sau desfăşoară activităţi economice în comuna Malovăț şi persoanele juridice care au sediul, punct de lucru, sau desfăşoară activităţi economice în comuna Malovăț sunt obligate la plata taxei de salubrizare.
Agenții economici, instituțiile au obligaţia de plată a taxei de salubrizare în funcţie de cantitățile de deșeuri colectate și cântărite.
 Calculul  taxei  de  salubrizare  pentru  persoanele  fizice se face pe baza declaraţiei de impunere a acestora. Termenul de depunere al declaraţiei privind taxa de salubrizare este 31.03.2021. 
           În anul 2019 Consiliul Local al comunei Malovăț a adoptat HCL nr.16/29.03.2019 privind aprobarea documentației privind ”Delegarea prin Concesiune a Serviciului Public de Salubrizare, respectiv colectarea separată, administrarea stației de transfer zonală, administrarea post închidere a depozitelor neconforme închise, transportul separat al deșeurilor municipale și al deșeurilor similare, provenite din activități comerciale din industrie și instituții, inclusiv fracții colectate separat, fără a aduce atingere fluxului de deșeuri de echipamente electrice și electronice, baterii și acumulatori, din județul Mehedinți, proiect gestionat de ADIS Mehedinți, conform Caietului de Sarcini pentru fiecare zonă”, documentație întocmită conform obligațiilor impuse prin OUG nr. 74/2018 pentru modificarea și completarea Legii nr. 211/2011, privind regimul deșeurilor, a Legii nr. 249/2015 privind modalitatea de gestionare a ambalajelor și a deșeurilor de ambalaje și a OUG nr. 196/2005 privind Fondul pentru mediu, practic fiind obligați să respectăm prevederile privitoare la colectarea separată a deșeurilor și a angajamentelor luate anterior, pentru aprobarea și implementarea proiectului ”Sistem de Management Integrat al Deșeurilor Solide în județul Mehedinți”.
Conform documentului amintit anterior, respectiv OUG 74/2018, autoritățile administrației publice locale au obligația, începând de la 1 ianuarie 2019, să asigure colectarea separată a deșeurilor (hârtie, metal, plastic, sticlă), în vederea asigurării – până la 31.12.2020 – a unui nivel de reciclare de minimum 50 la sută pentru deșeurilor indicate. De asemenea, unitățile administrativ-teritoriale au obligația de a include, în tarifele pentru gestionarea deșeurilor a contribuției pentru economia circulară prevăzută în OUG nr. 196/2005.
Autoritățile administrației publice locale mai au obligația de a asigura spaţiile necesare pentru colectarea separată a deşeurilor. OUG 74/2018 prevede o serie de indicatori de performanță, obligatoriu a fi atinși începând cu 2019, între aceștia numărându-se cantitatea de deşeuri de hârtie, metal, plastic şi sticlă din deşeurile, colectate separat, ca procentaj din cantitatea totală generată de deşeuri  (valoare 40 la sută pentru 2019, respectiv 50 la sută pentru 2020 și 60 la sută pentru 2021).
Având în vedere ca pentru zona de colectare 5 Drobeta Turnu Severin din care face parte și comuna Malovăț a fost semnat contractul de concesiune a serviciului de salubrizare (activitatea de colectare și transport al deșeurilor) și că în prezent se parcurge perioada de mobilizare, timp în care operatorul desemnat desfășoară activități de pregătire a prestării serviciului (obținere avize, licențe, pregătire infrastructură tehnico edilitară necesară prestării serviciilor, etc) se impune introducerea și stabilirea cuantumului taxei de salubrizare și a regulamentului de aplicare a acesteia, astfel încât la începutul lunii februarie a anului 2021 să poată începe prestarea serviciului de salubrizare, în noile condiții impuse de modificările legislative, pe teritoriul comunei Malovăț.  

